กูรูเลือก BLA ขึ้น Top pick กลุ่มประกันชีวิตกำไร Q2/58 ฟื้นแรง แม้เบี้ยรับรวมยังหดตัว
BLA เผยกำไร Q2/58 ฟื้นตัวแรงกว่าคาด อานิสงค์จากสำรองเบี้ยฯ ที่ลดลงล้วนๆ แม้คาด Q3/58 จะกลับไปอ่อนตัว แต่ไม่ได้ทำให้ภาพรวมทั้งปี 58 ที่ประเมินไว้ผิดไปจากความคาดหมายถึงการฟื้นตัวอย่างมีเสถียรภาพพร้อมฐานทุนที่แข็งแกร่ง
13 ส.ค. 2558

บล.เอเซีย พลัส ระบุในบทวิเคราะห์ (13 ส.ค.) ว่า บริษัท กรุงเทพประกันชีวิต จำกัด (มหาชน) และ BLA ประกาศกำไรสุทธิไตรมาส 2/58 สูงกว่าคาดถึง 84% มาที่ 1.06 พันล้านบาท สูงกว่าคาด 84% เติบโตอย่างมีนัยสำคัญ ถึง 141% จากไตรมาสก่อนและ 992.8% จากไตรมาสเดียวกันในปีก่อน เนื่องจากการลดลงของค่าใช้จ่ายสำรองเบี้ยฯ จากผลกระทบของอัตราดอกเบี้ยขาลงที่สูงถึง 1.7 พันล้านบาทในไตรมาส 1/58 แต่ในงวดนี้ไม่ปรากฎรายการดังกล่าว ในทางตรงข้าม บริษัทยังได้ดำเนินการโอนกลับสำรองเบี้ยฯ ที่ตั้งไปแล้วเป็นมูลค่าถึง 1.31 พันล้านบาทในงวดนี้ ทำให้ค่าใช้จ่ายสำรองเบี้ยฯ ลดลงเหลือเพียง 40.1% ของเบี้ยรับรวม
สำหรับผลประโยชน์จ่ายคืนตามกรมธรรม์ในไตรมาส 2/58 ยังสูงเช่นกันถึง 42.6% ของเบี้ยรับสุทธิ เพิ่มขึ้นอย่างมีนัยสำคัญ จาก 28.3% ของเบี้ยรับสุทธิในไตรมาส 1/58 และจากค่าเฉลี่ยปี 2557 ที่ 21.7% ตามภาวะเศรษฐกิจที่ยังฟื้นตัวล่าช้า ทำให้การเวนคืนกรมธรรม์ของลูกค้าเป็นไปในระดับสูงกว่าปกติ ตามกำลังซื้อที่ลดลงของผู้บริโภค สำหรับเบี้ยรับรวม ยังหดตัวอย่างมีนัยฯ และแย่กว่าคาดมาก ส่วนใหญ่เป็นการลดลงของเบี้ยรับปีต่อ
ขณะที่เบี้ยรับปีแรกก็หดตัวด้วยเช่นกัน โดยช่องทางธนาคารฯ ยังเป็นช่องทางหลักในการขายในงวดนี้ ด้านธุรกิจการลงทุน 4.66% จาก 6.87% ในไตรมาส 1/58 เนื่องจากพ้นช่วงเทศกาลปันผลไปแล้ว อีกทั้งในงวดนี้ BLA พลิกกลับมาแสดงกำไรจากธุรกิจประกันชีวิต จึงไม่จำเป็นต้องอาศัยตัวช่วยจากการซื้อขายเงินลงทุนในพอร์ตฯ เช่นในงวดที่ผ่านมา
 
ฝ่ายวิจัยยังคงประมาณการผลการดำเนินงานปี 2558-59 โดยคาดแนวโน้มผลการดำเนินงานปี 2558 จะพลิกฟื้นอย่างมีเสถียรภาพจากปี 2557 จาก 1) ผลกระทบจากอัตราดอกเบี้ยที่เริ่มผ่อนคลายแล้ว และ 2) การปรับกลยุทธ์ธุรกิจเพื่อปรับโครงสร้างผลิตภัณฑ์ไปเน้นระยะยาวมากขึ้น
อย่างไรก็ตามสำหรับภาพรวมแนวโน้มผลการดำเนินงานไตรมาส 3/58 น่าจะเห็นการอ่อนตัวลงจากงวดที่ผ่านมา เนื่องจากคาดหมายค่าใช้จ่ายสำรองเบี้ยฯ สำหรับผลกระทบจากอัตราดอกเบี้ยที่จะปรับตัวสูงขึ้น อ้างอิงจาก bond yields ระยะ 10 ปี ล่าสุดลดลงมาที่ 2.79% แม้ประเมินว่าแนวโน้มเบี้ยประกันภัยรับสุทธิจะเห็นการเติบโตที่สูงขึ้น เนื่องจากเริ่มเข้าสู่ช่วงฤดูกาล แต่ไม่น่าจะช่วยหักล้างผลกระทบได้
 
แนะนำซื้อ และเลือกเป็น top pick ของกลุ่มประกันชีวิต กำหนด Fair value ปี 2558 ที่ 66.35 บาท